**Veszélyhelyzeti bértámogatás kutatásfejlesztési munkahelymegőrzés céljából**

**(GINOP-5.3.16-VEKOP-20-2020-00001)**

A 2020-ban és 2021-ben meghirdetett bértámogatási program megvalósítására a **GINOP-5.3.16-VEKOP-20-2020-00001** számú **"Veszélyhelyzeti bértámogatás kutatásfejlesztési munkahelymegőrzés céljából"** című kiemelt projekt keretében, uniós társfinanszírozással került sor. A projekt támogatási összege 28,803 Mrd Ft, a támogatási intenzitás 100%. A kiemelt projekt megvalósítására 2020. április 15.-2022. szeptember 15. között került sor. A kiemelt projektet az Innovációs és Technológiai Minisztérium és a fővárosi és megyei kormányhivatalok konzorciuma valósította meg.

Munkahelyek megőrzése, illetve új munkahelyek létrehozása érdekében bértámogatásban részesülhettek a kutatási, fejlesztési és innovációs (KFI) szektor magasan képzett szakembereit foglalkoztató, illetve foglalkoztatni kívánó munkáltatói a járványhelyzet miatt, legfeljebb három hónapos időtartamban.

A kormány a koronavírus járvány miatt létrehozott gazdaságvédelmi akciótervének egyik fontos eleme a KFI szektor magasan képzett szakemberei foglalkoztatásának támogatása volt, hiszen ez elengedhetetlen volt a gazdaság újraindításához. A támogatást ezért többek között mérnökök, kutatók, informatikusok, magasan képzett szakemberek után kaphatták a munkáltatók. A támogatás kiterjedt mindazon nem költségvetési szerv munkáltatókra, ahol kutatást, fejlesztést végeztek. A program így minden ágazatot érintett, hiszen minden gazdasági szektorban van kutatással (is) foglalkozó vállalkozás, ezért a teljes nemzetgazdaság számára segítség volt a támogatáshoz történő hozzáférés.

A támogatás két ütemben valósult meg:

**I. ütem:** 2020.04.15.-2020.08.31. A támogatás célja a KFI szektorban dolgozó munkavállalók munkahelyének védelme, a támogatással a szektorban dolgozók tartós foglalkoztatása, a munkabérek fenntartása és az elbocsátások elkerülése.

**II. ütem:** 2021.01.04.-2021.05.31. A 2021. évben újraindított támogatás a munkahelyek megőrzése mellett új munkahelyek létrehozása érdekében is bértámogatásban részesítette a KFI szektor magasan képzett szakembereit foglalkoztató, illetve foglalkoztatni kívánó munkáltatót.

A támogatás összege nem haladhatta meg a havi 318.920 forintot munkavállalónként. Az így megítélt összeget a munkáltató kapta, és a támogatás fejében garantálnia kellett a munkavállalónak legalább a támogatási idővel megegyező továbbfoglalkoztatását. A támogatás, illetve a továbbfoglalkoztatás időtartama alatt a munkáltató a munkavállaló munkabérét nem csökkenthette. A kérelmet a munkáltató a székhelye vagy telephelye szerint illetékes megyei (fővárosi) kormányhivatal foglalkoztatási főosztályához nyújthatta be.

Budapest Főváros Kormányhivatala pénzügyi kerete: 17.316.545.392 Ft

Budapest Főváros Kormányhivatala részprojektjében az első ütemben összesen 509 munkáltató, 12 432 fő munkavállalója után, a második ütemben összesen 534 munkáltató, 8 955 munkavállalója után részesült támogatásban.

(*BFKH)*